РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/400-21

30. септембар 2021. године

Б е о г р а д

З А П И С Н И К

26. СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 29. СЕПТЕМБРA 2021. ГОДИНЕ

Седница је почела у 14,02 часова.

Седницом је председавала Сандра Божић, председик Одбора.

Седници су присуствовали: Вук Мирчетић, Лав Григорије Пајкић, проф. др Марко Атлагић, Александар Чотрић, мр Јадранка Јовановић, Милош Терзић, Милица Обрадовић, Снежана Пауновић (дошла у току прве тачке), Розалија Екрес, Наташа Михаиловић Вацић и Жељко Томић, чланови Одбора.

Седници је присуствовао Небојша Бакарец (Иван Тасовац), заменик члана Одбора.

Седници нису присуствовали: Јован Колунџија, Милена Поповић и Мира Петровић, као ни њихови заменици.

Поред чланова Одбора, седници је присуствовала Данијела Ванушић в.д. помоћника министра за културно наслеђе и дигитализацију.

На предлог председавајуће, чланови Одбора су једногласно (12 за), усвојили следећи

Д н е в н и р е д:

1. Разматрање Предлога закона о измени Закона о музејској делатности, који је поднела Влада, у начелу.

Пре преласка на разматрање утврђеног дневног реда Одбор је, једногласно (12 за) усвојио:

- Записник 24. седнице Одбора за културу и информисање, одржане 8. септембра 2021. године;

- Записник 25. седнице Одбора за културу и информисање, одржане 14. септембра 2021. године.

ПРВА ТАЧКА ДНЕВНОГ РЕДА: Разматрање Предлога закона о измени Закона о музејској делатности, који је поднела Влада, у начелу

У уводним напоменама, председник Одбора Сандра Божић, обавестила је присутне чланове Одбора да је Влада Републике Србије 16. септембра 2021. године, поднела Народној скупштини Предлог закона о измени Закона о музејској делатности.

Данијела Ванушић, в.д. помоћника министра за културно наслеђе и дигитализацију, истакла је да је разлог за доношење измене Закона о музејској делатности потреба усаглашавања овог закона са Законом о култури, у делу Закона којим се регулишу услови које треба да испуњава директор и вршилац дужности директора музеја.

Образложила је да је Законом о култури, утврђено да кандидати за директоре установа културе морају имати високо образовање и најмање пет година радног искуства у области културе, док је Законом о музејској делатности, поред услова прописаних Законом о култури, наведен и услов да лице мора имати положен стручни испит.

Напоменула је да ће се доношењем Закона о измени Закона о музејској делатности, овај проблем решити на начин што ће се одредба члана 49. став 3. Закона ускладити са Законом о култури.

Није било дискусије.

Одбор је, једногласно (13 за), одлучио да предложи Народној скупштини да прихвати Предлог закона о измени Закона о музејској делатности који је поднела Влада, у начелу.

Одбор је, једногласно (13 за), за известиоца Одбора на седници Народне скупштине одредио Сандру Божић, председника Одбора.

Седница је завршена у 14,07

СЕКРЕТАР ПРЕДСЕДНИК

Дана Гак Сандра Божић